दोनों पर दिल्ली में दंगा कराने के आरोप; ताहिर अभी भी तिहाड़ में बंद
Delhi riots case: Safoora Zargar in Jamia violence case,  AAP's Tahir Hussain, दिल्ली दंगे की साजिश के मामले में आरोपी सफूरा जरगर के खिलाफ आज कोर्ट में सुनवाई होगी।
दिल्ली दंगे की साजिश के मामले में आरोपी सफूरा जरगर के खिलाफ आज कोर्ट में सुनवाई होगी। कड़कड़डूमा कोर्ट ने पिछली सुनवाई में उन्हें अपने परिवार के साथ ईद मनाने के लिए कश्मीर जाने की परमिशन दे दी थी। साथ ही उन्हें सुनवाई के दौरान कोर्ट में पेश होने के लिए कहा था।
वहीं, इसी दंगे से जुड़े एक मामले में AAP पार्षद रहे ताहिर हुसैन की जमानत अर्जी पर भी सुनवाई होगी। ताहिर के खिलाफ उत्तर पूर्वी दिल्ली दंगे की साजिश रचने के आरोप हैं। दोनों मामले की सुनवाई एडिशनल सेशन जज अमिताभ रावत करेंगे।
सफूरा को 42 दिनों के लिए मिली कश्मीर जाने की परमिशन
जून 2020 में सफूरा को दिल्ली हाई कोर्ट से जमानत मिली थी। कोर्ट ने जमानत देते हुए शर्त रखी थी कि वे बिना परमिशन के दिल्ली से बाहर नहीं जा सकती। इसी शर्त के तहत उन्होंने 25 मई से 5 जुलाई तक कश्मीर के किश्तवाड़ स्थित ससुराल जाने की परमिशन मांगी। कोर्ट ने उन्हें कश्मीर जाने की परमिशन दे दी। सफूरा को दिल्ली दिल्ली की जामिया मिलिया इस्लामिया यूनिवर्सिटी में हुए दंगों का मुख्य आरोपी बनाया गया है।
क्या है जामिया में हिंसा का मामला?
दिसंबर 2019 में दिल्ली की जामिया मिलिया इस्लामिया यूनिवर्सिटी के कुछ छात्रों और स्थानीय लोगों ने सिटिजनशिप अमेंडमेंट एक्ट (CAA) और नेशनल रजिस्टर ऑफ सिटिजन (NRC) को लेकर विरोध प्रदर्शन शुरू किया। इन लोगों ने ऐलान किया कि वे संसद तक रैली निकालेंगे।
हालांकि, ये विरोध प्रदर्शन जल्द ही हिंसक हो गए। पुलिस ने इन्हें रोकने के लिए बल का प्रयोग किया। इसके बाद प्रदर्शन कर रहे कुछ छात्र कथित तौर पर यूनिवर्सिटी में घुस गए। इसके बाद जामिया यूनिवर्सिटी और उसके आसपास के इलाकों में हिंसा भड़क गई। दिल्ली पुलिस ने इस मामले में शरजील इमाम, सफूरा जरगर, आसिफ इकबाल तन्हा समेत 12 लोगों को आरोपी बनाया था। इन लोगों के खिलाफ दंगा करने और गैरकानूनी रूप से जमा होने समेत IPC की कई धाराओं में केस किए गए थे।
ताहिर तिहाड़ में बंद, 12 केस चल रहे
ताहिर 3 साल से ज्यादा समय से तिहाड़ जेल में न्यायिक हिरासत में है। उस पर दंगे से जुड़े 12 मामले चल रहे हैं। उसने कुछ मामलों में पहले भी जमानत अर्जी डाली थी, जिसे खारिज कर दिया गया था। दंगे में नाम आने के बाद ही उसे आम आदमी पार्टी ने निलंबित कर दिया था।
उत्तर पूर्वी दिल्ली में दंगे में 53 की जान गई
फरवरी 2020 में CAA और NRC को लेकर उत्तर पूर्वी दिल्ली में दंगे हुए थे। इसमें 53 लोगों की जान चली गई थी। दिल्ली पुलिस ने आरोप लगाया था कि दंगे साजिश के तहत कराए गए थे। इसलिए स्पेशल सेल ने अलग से साजिश का पर्दाफाश करने के लिए अलग से प्राथमिकी की थी। उसमें ताहिर को मुख्य आरोपित बनाया गया था। इस मामले में ताहिर हुसैन ने जमानत मांगी है।